**Dr. Bina Nir**

**The Department of Communication**

**Director, Honors B.A Program**

**The Academic College of Emek Yezrael, Israel**

**E-mail: binan@yvc.ac.il**

**הצלחה ואושר**

**תקציר**

המרוץ אחר הצלחה בתרבות המערב נתפס פעמים רבות כמרדף אחר האושר. משהושגה המטרה והצלחנו להגיע אל היעד אנו מאושרים למשך שבוע, חודש או אפילו לרגע בודד. אבל אז התחושה חולפת, ואנו יוצאים שוב לדרך, ממהרים להצליח ולהשיג את האושר הבא.

תפיסה זו הרואה את המירוץ אחר הצלחה כמרדף אחר האושר מכונה על-ידי סאנדג'[[1]](#footnote-1) "השילוש הקדוש" – חיים, אמביציה ומרדף אחר אושר. במאמר זה אבקש להציג מעט מהשורשים התרבותיים במערב הקושרים בין הצלחה לאושר תוך ניסיון לפרק קונסטרוקציה תרבותית זו.

ההנחה כי הצלחה חיצונית מביאה עמה אושר טבועה עמוק בשורשי התרבות המערבית וניתן למצוא אותה כבר בטקסט המקראי[[2]](#footnote-2) ובפילוסופיה היוונית אך התרבות הקפיטליסטית הצרכנית העכשווית מחזקת מאוד את האמונה שהצלחה והישגים מביאים עמם אושר, וכך מוצא עצמו האדם המודרני בקיום חד-מימדי כפי שטוען מרקוזה[[3]](#footnote-3).

בדיאלוג "גורגיאס" טוען סוקרטס[[4]](#footnote-4) כי האושר אינו קשור למירוץ אחר הצלחות חיצוניות. היזקקות פירושה חיסרון, וחיסרון פירושו סבל. עצם הדיון הסוקרטי בהצלחה ואושר מעיד על קיומה של תפיסה תרבותית זו בתקופתו. בתקופה מאוחרת יותר בתולדות המחשבה המערבית מציג שפינוזה[[5]](#footnote-5) את המרדף ההמוני אחר הצלחה חיצונית ותחרותית בחברה כקשור לשאיפה לאושר, אך אין זו לדעתו הצלחה אמיתית, והיא בסופו של דבר כרוכה בכאב. בדומה לשפינוזה, מעלה ברטרנד ראסל[[6]](#footnote-6) בספרו כיבוש האושר, את הגורמים לאי-סיפוק בחיים בעולם המערבי. בין הגורמים המרכזיים הוא מציין את המרדף אחר הצלחה חיצונית במטרה להגיע לאושר, כקונספציה שגויה. מרדף זה, לדעתו, גורם להעדר אושר.

בהתייחס לעידן המודרני יש הסוברים כי אם לא נצליח להגיע לאושר הפנימי שאותו מחפש סוקרטס[[7]](#footnote-7) Eudaimonia)), או להצלחה פנימית מהסוג שמציע לנו ניטשה[[8]](#footnote-8), כל שנעשה בחיינו יהיה חסר שחר. רבים אינם מגיעים לאושר, כי להיות מאושר בתקופתנו מסתכם בשאיפה להצלחה במדדים חיצוניים כפי שמטפחת התרבות הקפיטליסטית בכל אמצעי. אך למעשה, איננו זוכים לגמול מפני שנהנינו מהמסע עצמו, אלא מפני שהשלמנו בהצלחה מסע כלשהו. ברגע שהגענו אל היעד, טוען בן-שחר,[[9]](#footnote-9) אנו טועים ומפרשים את תחושת ההקלה שאנחנו מרגישים כאושר.

**key words:**

**הצלחה חיצונית, הצלחה פנימית, תחרות, אושר, אמביציה, תחושת הקלה, השוואה**

1. Scott A. Sandage, *Born Losers – A History of Failure in America*, Harvard University Press, 2005:14 [↑](#footnote-ref-1)
2. בינה ניר, כישלון ההצלחה, תל-אביב: הוצאת רסלינג, 2016: 117. [↑](#footnote-ref-2)
3. הרברט מרקוזה, האדם החד מימדי, מרחביה ותל אביב: הוצאת הקבוץ הארצי והשומר הצעיר, 1969, פרק א: 32-19. [↑](#footnote-ref-3)
4. אפלטון, גורגיאס, בתוך: כתבי אפלטון, ירושלים ותל אביב: הוצאת שוקן, 1997, כרך ראשון: 343. [↑](#footnote-ref-4)
5. ברוך שפינוזה, מאמר תיאולוגי מדיני, ירושלים: הוצאת הספרים ע"ש י"ל מאגנס, האוניברסיטה העברית, תש"ס: 33. [↑](#footnote-ref-5)
6. ברטראנד ראסל, כיבוש האושר, ירושלים: הוצאת אחיאסף בע"מ, 1955: 38-37. [↑](#footnote-ref-6)
7. פרנאן שוורץ, דרך האושר: הפילוסופיה החיה של סוקרטס, ישראל: אקרופוליס החדשה, 1999: 11. [↑](#footnote-ref-7)
8. פרידריך ניטשה, "על דרכו של יוצר", בתוך: כה אמר זרטוסטרא, ירושלים ותל אביב: הוצאת שוקן, 1975: 63. [↑](#footnote-ref-8)
9. טל בן-שחר, באושר ובאושר, תל-אביב: הוצאת מטר, 2008: 32. [↑](#footnote-ref-9)